# Fabrice Ngoy: Mkongomani aliyeukacha ualimu na kucheza soka Bongo

## Muktasari:

**Mwanaspoti lilimtafuta nyota huyo aliyeteka soka la Bongo hasa wakati akiichezea Kitayosce ambayo kwa sasa inajulikana kama Tabora United na kupiga naye stori kuhusu elimu yake ya ualimu na kwa nini aliamua kuacha kufundisha, tiririka!**

ELIMU ni moja ya nguzo muhimu katika maisha ya binadamu na ndivyo ilivyokuwa kwa mshambuliaji wa Namungo FC Mkongomani, Fabrice Ngoy, ambaye licha tu ya kucheza soka nchini ila ni miongoni mwa nyota aliyesomea ualimu wa shule ya msingi.

Mwanaspoti lilimtafuta nyota huyo aliyeteka soka la Bongo hasa wakati akiichezea Kitayosce ambayo kwa sasa inajulikana kama Tabora United na kupiga naye stori kuhusu elimu yake ya ualimu na kwa nini aliamua kuacha kufundisha, tiririka!

**MWALIMU WA MSINGI**

Nyota huyo anasema licha ya kucheza soka ila amesomea Stashahada ya Ualimu (Diploma of Education), huko kwao Congo japo hajaipa kazi hiyo nafasi kubwa katika maisha yake, kwa sababu alipenda kucheza mpira akiamini ndio utakaomlipa zaidi.

“Niliwahi kufundisha miezi sita tu na baada ya hapo nikaamua kuachana na kazi hiyo na hata nitakapoachana na soka sina uhakika kama nitarudi tena kufundisha, nafikiria nitakapostaafu nifanye mambo mengine tofauti na ufundishaji,” anasema.

Ngoy anasema sababu ya kutokuwa na mzuka wa kufundisha ni kutokana na kuona kazi hiyo haina maslahi zaidi kama kucheza mpira.

“Ni kweli napenda kufundisha ndio maana niliamua kusomea lakini kwa sasa akili zangu zote zipo kwa ajili ya kucheza tu, naiheshimu sana kazi hiyo kwa sababu imenikutanisha na kuniunganisha na watu mbalimbali ambao watabakia moyoni mwangu.”

**ALIVYOTENGA MUDA**

Anasema ikiwa masomo ni asubuhi alikuwa haendi kucheza hadi atakapotoka jioni hivyo alikuwa anaweza kubalansi muda wake vizuri wa kucheza mpira na kusoma, ingawa anashukuru aliendana na hali hiyo japo ilikuwa ni ngumu kwake kupambana nayo.

“Ilikuwa ngumu sana kwa sababu kuna muda kama ule wa asubuhi kuna mechi na unataka ukacheze alafu wakati huo huo masomo yanakusubiria hivyo, lilikuwa ni jambo gumu na nzito kwangu ingawa nashukuru nilipambana na kumaliza salama,” anasema.

**FAMILIA YA SOKA**

Ngoy anasema kwao ni familia ya mpira na asilimia kubwa ya ukoo wao wameucheza huku akitolea mfano Baba yake mzazi, japo anakiri hakucheza kwa kiwango kikubwa kama alipofikia yeye kwa sasa ingawa ndiye aliyemshawishi kuupenda na kuucheza.

“Baba yangu mzazi alicheza mpira ingawa ni katika madaraja ya katikati, alinivutia na mimi kupenda kucheza hadi leo hapa nilipo, nashukuru amenipa sapoti na amekuwa akiniunga mkono katika kazi yangu, jambo linalonipa motisha ya kupambana.”

**MSIMU BORA**

Anasema msimu bora kwake ni wa 2022-2023 ambao ndio ulikuwa wa kwanza kucheza soka la Tanzania akitokea Real Nakonde FC ya Zambia, ambapo alionyesha kiwango kizuri hadi kushika nafasi ya pili katika ufungaji bora wa Ligi ya Championship.

“Msimu huo ulikuwa bora kwangu kwa sababu nilimaliza na mabao 15 nikiichezea Kitayosce, kwa hakika ilikuwa furaha yangu kwani niliweza kupata dili mbalimbali kutoka kwa timu zilizonihitaji, ingawa ni Namungo FC ambayo ilinivutia,” anasema.

**SONGO AMNYIMA USINGIZI**

Licha ya msimu huo wa 2022-2023, kuonekana mzuri kwake, ila Ngoy anakiri kuna wakati alikosa usingizi kutokana na vita ya ufungaji bora aliyokuwa nayo na mshambuliaji wa JKT Tanzania, Edward Songo aliyeibuka kidedea baada ya kufunga mabao 18.

“Kuna muda nilikuwa naongoza mabao lakini baada ya muda unashangaa jamaa kapiga mawili au matatu na anaongoza juu, yaani ilikuwa ni vita bora sana na bahati nzuri yeye ndiye akaibuka mshindi, kwangu alinifanya nipambane bila ya kuchoka.”

**BONGO RAHA SANA**

Anasema licha ya kucheza Ligi mbalimbali ila amegundua Tanzania ni miongoni mwa nchi nzuri na salama na ndio sababu ya nyota wengi kutoka mataifa tofauti kukimbilia huku, kutokana na uhuru wanaoupata ambao huwezi kuupata sehemu nyingine.

“Siwezi kusema wachezaji wa DR Congo wanaokuja huku haina maana huko wanapotoka hawalipwi vizuri isipokuwa inategemea tu na mkataba ulioingia na timu husika, kwani wapo wanaocheza nchini kwetu na wanalipwa fedha nyingi kuliko wa Tanzania.”

**CHANGAMOTO**

Ngoy anasema moja ya changamoto kubwa ambayo amepitia katika soka la Tanzania na hatokaa akaisahau hadi sasa ni kitendo cha kujiunga na Namungo msimu wake wa kwanza, ambao alikaa nje kwa zaidi ya miezi tisa bila kucheza kufuatia majeraha.

“Kipindi najiunga na Namungo FC msimu wa 2023-2024, nilifurahi sana kwani nilitamani kucheza Ligi Kuu Bara na kuonyesha uwezo wangu, ingawa niliingia kwa bahati mbaya kwa sababu nilicheza michezo miwili tu baada ya kuvunjika mfupa wa mguu.”

**MKENYA AMVUTA PRISONS**

Kabla ya kujiunga na Tabora United, Ngoy anakiri alifuatwa na aliyekuwa Kocha Mkuu wa Tanzania Prisons Mkenya, Patrick Odhiambo ambaye alimuhitaji kufanya naye kazi ndani ya kikosi hicho, ingawa walishindwana katika suala la maslahi tu.

“Prisons ilikuja Zambia katika maandalizi ya msimu na ndipo Odhiambo aliponifuata na kuniambia ananihitaji japo jambo hilo halikuweza kufanikiwa, sio wao tu hata Mbeya City ilinihitaji ila ofa ya Tabora United ndiyo iliyonivutia zaidi.”

**MALENGO YAKE MSIMU HUU**

Ngoy anasema baada ya msimu uliopita kushindwa kupata nafasi ya kucheza kutokana na majeraha aliyokuwa nayo ya kuvunjika mfupa wa mguu, msimu huu anataka kupambana zaidi licha ya kukiri ushindani wa namba ndani ya kikosi hicho cha Namungo.

“Unajua wakati nasajiliwa Namungo mashabiki wengi walitegemea mambo makubwa kutokana na kile nilichokifanya Championship hivyo, hili kwangu ni deni la kurejesha matumaini kwao msimu huu kwa kuipambania timu ili ifanye vizuri zaidi ya sasa.”